Отчетен доклад на Настоятелството

за дейността на НЧ „Напредък-1869“ през 2022 г.

Уважаеми дами и господа,

Откъснахме от календара листите на още една творческа година, изпълнена с емоционални и разнообразни събития, които бяха организирани и проведени в нашето читалище. Благодарение на финансовата подкрепа но Община Шумен съумяхме да осъществим плануваните значими инициативи. През отчетната година издадохме **книгата „ Спомени от миналото, спомени за** **бъдещето“**, която е посветена 150- та годишнина на читалището. Официално книгата бе представена на 18 май 2022 г. в присъствието на Фикрет Индже, който дари от името на „Алкомет АД“ две хиляди лева за издаването на сборника. Благодарим му сърдечно за благородния дарителски жест.

**Шестият Национален конкурс „ Сторих го за Отечеството“**/ за рисунка и литературно творчество/ беше на тема „ В приказния свят на Ангел Каралийчев“ по повод 120 години от рождението на писателя. Към конкурса проявиха интерес много деца от различни населени места- Варна, Шумен, Бургас, Кърджали, Якоруда, Монтана, В. Търново, Благоевград. Отличените участници бяха наградени на 28.06.2022 г., а творбите им бяха подредени в изложба

Друг конкурс, който предизвика голям интерес беше **„Танцуваща пролет“**, организиран онлайн от ТФ „ Фамилия Европа“ по повод 29 април- Международния ден на танца. Най- добрите творби бяха представени в изложба, в социалните мрежи беше пусната презентация за участниците и техните рисунки и стихове

**Националния панаир на занаятите и декоративно- приложните изкуства „ Майстории“ за четвърти път** зарадва шуменци и гости на града. Тази инициатива на читалището се радва на успех и се очаква с нетърпение от участници и посетители. Редовни участници са занаятчии от Шумен и региона, Г. Оряховица, В. Търново, Силистра, Варна

През 2022 г. всички формации към читалището имаха възможност да се изявят на фестивални и конкурсни сцени, както и да получат заслужени престижни награди. Радваме се, че всички самодейци с ентусиазъм и отговорност се подготвят и явяват на тях.

**ТХ „ Планинско ехо“**

Национален песенен фестивал „ България пее“

Хоров фестивал гр. В. Търново, Честване 120 г. Туристическо дружество „ Трапезица“

23 Национален песенен конкурс „ Песните на България“- **плакет и** **грамота**

Национален фестивал на шлагерната песен гр. Созопол- **Втора награда**

Национален фестивал на изкуствата „ Тракия земя на Орфей“

гр. Варна **– Сребърен медал**

**Школа по пиано, школа по цигулка**

Международен конкурс „Абанико“ София- **Първа награда** за Ванеса Петрова, Зерин Ерджебова и Сияна Димитрова

Международен конкурс „ Вива Италия“- онлайн за пианисти – **Първа награда** в съответната възрастова група за Ванеса Петрова и Зерин Ереджебова

Международен конкурс за пианисти в Истанбул, Р Турция- Дилара Чакърова спечели **трета награда в раздел“ Учител-ученик“** при не присъдени първа и втора, а Зерин Ереджебова завоюва **Специална награда**

Национален конкурс „ Децата на България, танцуват, рисуват“ гр. Шумен– достойно представяне на ученици от школата по пиано и цигулка

**Клуб „ Българка“**

Представиха изложба на шевици на различни етноси във Фестивал на етносите ,организиран от Община Шумен- **грамота**

Национален фестивал „Времето изплетено в дантели и извезано в шевици“ гр. В. Търново- **диплом**

**ТФ „ Фамилия Европа“**

Национален фестивал на изкуствата „ Тракия земя на Орфей“ гр. Варна- **специална награда и статуетка.**

Момичетата от формацията очароваха жителите и гостите на с. Градище на традиционния фестивал на гюзлемето.

**ВГ „ Медени гласове“**

Национален фестивал на изкуствата „ Тракия земя на Орфей“

гр. Варна- **Сребърен медал**

**ВГ „ Шанс“**

Международен песенен фестивал „ Есенни шуменски вечери“- **Втора** **награда**

Национален фестивал на шлагерната песен гр. Созопол- **Първа награда**

**МТФ“ Бисери**“

Международен песенен фестивал „ Есенни шуменски вечери“- **поощрителна награда** за дебютното им явяване на такъв конкурс

**Специални благодарности** на художествените ръководители:

Наташа Христова- диригент

Здравка Христова- музикален педагог- пиано

Боряна Стефанова и Светла Патева- музикални педагози

Димитър Кукушков- корепетитор

И през 2022 година културния календар на читалището беше наситен и съобразен с желанията на читалищните членове и гражданите на Шумен. Традиционно представяхме книги, организирахме тематични концерти, чествахме бележити дати и годишнини, ежемесечно се уреждаха изложби на вече утвърдени художници, а също така- нови, непознати имена като: **Росица Стоименова от Шумен**, дарила на читалището 4 прекрасни акварела, единият от които портрет на ИлияБлъсков, **Елена Минкова** от гр. Русе, **Кирилка Асенова** от Шумен ни очарова със своите вълшебни нишки, ученикът **Олджай Ахмед** от СУ „ Д-р П. Берон“ в с. Хитрино направи своя дебют с чудесна изложба- живопис.

По повод 21 ноември клуб „ Българка“ подредиха красива изложба с везани дрехи, а техните шевици впечатлиха публиката в гр. Велико Търново на фестивала „ Времето изплетено в дантели и извезано в шевици“ организиран на Самоводската чаршия в гр. В. Търново от НЧ „ Надежда-1869“. Иванка Мирчева участва във Фестивала на терлика в с. Ветрище, където представи своите майсторски изплетени бебешки терлички.

През 2022 г. се разделихме завинаги с **Вълчо Вълчев**- почетен член на читалището, художник, дарител и **Петранка Караянева**- член на клуб

“ Българка“, **Анета Митева-** дългогодишен художествен ръководител на ВГ „ Херсонита“ и „ Рябинушка“. Предлагам да почетем паметта им с едноминутно мълчание.

………………………………………………………………………………………………………………………

**Спечелихме два проекта пред Общински фонд „ Култура“.**

**С финансовата подкрепа по единия се осъществи участието на ТХ**

**„ Планинско ехо“ , ВГ „ Медени гласове и ТФ „ Фамилия Европа“ в Национален фестивал на изкуствата гр. Варна през месец юли, а по другия организирахме ателие по батик и изложба „ В памет на художничката Милка Папазова“ през месец декември.**

Библиотеката при читалището разполага с 11 245 библиотечни единици. През тази година получихме като дарение нови книги, които обогатиха фонда. Читателите можеха да четат 4 периодични издания.

Животът на едно читалище не се изчерпва само с неговата творческа дейност. Важен аспект е поддържането на материално- техническата база и сградния фонд. Отдавна сме се убедили, че само с желание , метла и парцал нещата не се случват. И през тази година не успяхме да „ извоюваме“ ремонт на покрива и канализацията, който е наложителен. През месец октомври от Общинското предприятие пренаредиха малко керемиди на най- компрометираните места. Отново сме в очакване да ни включат в разчетите за ремонтни дейности на Общината.

Със собствени средства закупихме нов газов котел, който заедно с монтажните дейности струва над 5 000 лв. собствени средства. Благодарение на това чувствително се повиши ефективността на отоплението в сградата.

Важно е да споменем доброволците, които съдействаха за подобряване на средата в и около читалището- Галина Господинова и Калина Стефанова- художничките изрисували металните шкафове пред читалището с тематичен графит, Николинка Йорданова и Пепи Петкова помагали при реализирането на Панаира на занаятите „ Майстории“, Красимира Чалъкова като ръководител на ателието по батик, на Даниела Челебиева, която всяка година дарява мед, финансови средства и книги на читалището.

Настоятелството и проверителната комисия проведоха 6 съвместни заседания на които се обсъждаха и решаваха проблеми свързани както с творческата дейност на читалището, участията във фестивали и конкурси, така и с стопанисването на сградата.

От името на Настоятелството изказвам благодарност на всички, които изпълниха 2022 година с труд, хубави песни и музика, които отделиха част от времето и силите си, за да творят и се изявяват в читалище „Напредък“ .

Да си пожелаем нови творчески успехи, мирни и по благодатни дни.

**Забележка:** Четенето на доклада пред общото събрание е съпроводено с мултимедийна презентация.